BRĪVĪBAS PIEMINEKĻA UN RĪGAS BRĀĻU KAPU PADOMES

2022. gada 11.novembrī

Norises vieta: Nacionālā kultūras mantojuma pārvalde, Rīga, Pils iela 22 – 105

**11. sēdes**

**PROTOKOLS**

**Sēdē piedalās:**

Padomes locekļi: V. Zatlers, J. Dambis, A. Kalniņš, Ž. Zvaigzne, M. Stirna, J. Lange

Nepiedalās: A. Ancāne, J. Šumeiko, V. Brūzis, D. Bērziņš

D. Bērziņš sniedzis viedokli rakstiski

Ārlietu ministriju pārstāv R. Jansons

Iesniegto jautājumu pārstāvji:

V. Vīksna - Bārbale, I. Marta – Nacionālā kultūras mantojuma pārvalde

J. Lejietis – Finanšu ministrija

Protokolē:

A. Levinska

Sēdi atklāj pl.10.05

**1.**

**Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmas 2022.-2025. gadam saskaņošana**

(Iesniedzējs: Nacionālā kultūras mantojuma pārvalde)

**V. Vīksna - Bārbale:** Padomei izsūtīta 9. novembrī saņemtā Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmas 2022.-2025. gadam (turpmāk – Apsaimniekošanas programma), kurā ir veiktas divas izmaiņas kopš 27.septembra Padomes sēdes. Pirmkārt, kopš septembra, kas tika pārrunāts iepriekšējā Padomes sēdē, no personāla izmaksām ir izņemta pozīcija “bēru pabalsts”. Pēc minētajām izmaiņām, kopējā finansējuma ievaros paredzētā summa Apsaimniekošanas programmā nemainās. Otrkārt, saziņā ar Kultūras ministrijas Budžeta nodaļu un Finanšu ministriju, papildus jau Ministru kabineta rīkojuma projekta anotācijā noteiktajam, precizēta Apsaimniekošanas programma – ievadā norādot, ka apsaimniekošanas plāna izpilde 2023. – 2025. gadā var tikt precizēta atbilstoši 2023. gada un turpmāko gadu faktiski pieejamajam finansējumam. Ņemot vērā minēto un atbilstoši Brīvības pieminekļa un Rīgas Brāļu kapu Padomes likumā noteiktajam, ka Padome izvērtē un saskaņo Apsaimniekošanas programmu, Pārvalde rosina Padomi saskaņot Apsaimniekošanas programmu.

Padome konstatē, ka nepieciešams balsojums par veiktajām izmaiņām Apsaimniekošanas programmā.

Diskusija ar Finanšu ministrijas pārstāvjiem par Apsaimniekošanas programmas saskaņošanas gaitu Tiesību aktu publiskajā portālā (TAP). Precizētā Apsaimniekošanas programma tiks ievietota portālā TAP un tiks atkārtoti sūtīts saskaņošanai ministrijām. Finanšu ministrijas pārstāvji lūdz pirms jaunā dokumenta ievietošanas TAP, saskaņot šo jautājumu atkārtoti ar Budžeta departamentu.Tiek konstatēts, ka Padomei jālemj par Apsaimniekošanas programmas apstiprināšanu un pret to Finanšu ministrijas pārstāvjiem nav iebildumu. Atsevišķi, pirms dokumentu ievietošanas TAP, tiks saskaņots Ministru kabineta rīkojuma projekts un tā anotācija.

**J. Dambis:** aicina Padomi atbalstīt Apsaimniekošanas programmu, ņemot vērā veiktās izmaiņas. Šobrīd ir sniegta informācija par nepieciešamajām apsaimniekošanas izmaksām, un, ja gadījumā, pieņemot likumu par valsts budžetu finansējuma apmērs mainīsies, tad programmā būs jāievieš izmaiņas atbilstoši pieejamam finansējumam.

**Padome balso par:**

Saskaņot Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmu 2022.-2025. gadam.

Par: 8 (V. Zatlers, J. Dambis, A. Kalniņš, Ž. Zvaigzne, M. Stirna, J. Lange, R.Jansons, D. Bērziņš)

Pret: 0

Atturas: 0

**Padomes lēmums:**

Saskaņot Brīvības pieminekļa un Rīgas Brāļu kapu saglabāšanas, uzturēšanas, izpētes un atjaunošanas programmu 2022.-2025. gadam.

**2.**

**Līguma izpildes atskaites izvērtēšana**

(Iesniedzējs: Nacionālā kultūras mantojuma pārvalde)

**V. Vīksna - Bārbale:** Pārvalde ir saņēmusi atskaiti par paveiktajiem darbiem atbilstoši 2022. gada 26. janvārī noslēgtajam valsts pārvaldes uzdevuma deleģēšanas līgumam ar Aģentūru. Pārvaldes Rīgas reģionālā nodaļa veikusi Brīvības pieminekļa un Rīgas Brāļu kapu apsekošanu. Ja rodas jautājumi par apsekošanu, esam uzaicinājuši uz sēdi Rīgas reģionālās nodaļas vadītāju – galveno valsts inspektori Ievu Martu.

**V. Zatlers:** Apsekošanas akti bija korekti izlasāmi un saprotami.

**Padome balso par:**

Saskaņot Līguma izpildes atskaiti.

Par: 8 (V. Zatlers, J. Dambis, A. Kalniņš, Ž. Zvaigzne, M. Stirna, J. Lange, R.Jansons, D. Bērziņš)

Pret: 0

Atturas: 0

**Padomes lēmums:**

Saskaņot Līguma izpildes atskaiti.

**J. Dambis** papildus vērš uzmanību uz kavēšanos ar līdzekļu apguvi.

**V. Zatlers:** Vai Padomei būtu kāds norādījums jādod Aģentūrai par šīs atlikušās summas izmantošanu un termiņiem?

**J. Dambis:** Jāņem vērā, ka restaurācijas un objekta sakārtošanas darbi ir iespējami vasaras, pavasara, agrā rudens sezonā, attiecīgi ziemā vairs nav piemēroti.

**M. Stirna:** Vērš uzmanību uz apsardzes nodrošinājumu. Nepieciešams cits apsardzes pakalpojuma sniedzējs un apliecina gatavību iesaistīties šī jautājuma risināšanā.

**J. Dambis:** Šobrīd svarīgi ir vērst uzmanību piešķirto līdzekļu apguvei; ja ir paredzēti darbi, ko vairs nevar paspēt izdarīt, tad naudas līdzekļi jānovirza darbiem, ko var vēl paveikt, piemēram, video novērošanai. Attiecīgi, ja jāgroza Apsaimniekošanas programmā paredzēto darbu plāns, tad būtu jāsasauc Padomes sēde, lai šajos objektos varētu paspēt paveikt nepieciešamos darbus pēc iespējas vairāk. Runājot par modernajām tehnoloģijām, uzraudzību – vismaz to varētu paspēt izdarīt. Kaut vai daļu no šīs summas varētu novirzīt video novērošanai. Līdz ar to mēs šodien varētu nolemt, ka piekrītam naudas līdzekļu izlietojuma pārvirzīšanai citiem darbiem, konkrēti, video novērošanai un varbūt vēl ir kaut kas tāds, ko var paspēt. Ir divi iespējamie risinājumi – vai nu sasaucam Padomes sēdi un apstiprinām izmaiņas, vai Padome uztic, ka Pārvalde kā līguma slēdzēji pieņem lēmumu, bet veic konsultācijas ar padomi, ja tāda nepieciešamība rodas.

**A.Kalniņš** rosina uzrunāt Zemessardzi, jo ārštata zemessargi arī veic apsardzes funkcijas, iespējams, viņi varētu nodrošināt fizisko apsardzi. Attiecībā uz tehniskajām lietām – video novērošanu un ar to saistīto tehnisko nodrošinājumu varētu nodrošināt kāda no firmām. Teritorija, protams ir liela, bet tas ir loģiskākais risinājums, par ko var runāt.

**V. Zatlers:** Tas ir praktiski, ka ir fiziskā apsardze un ir arī tehnoloģiju apsardze un viss tikai jāapvieno kopā. Zemessardzes klātbūtne tai vietai ir arī ar simbolisku nozīmi.

**Pēc diskusijām, Padome balso par:**

Piekrist, ka Nacionālā kultūras mantojuma pārvalde saskaņo neizlietotā finansējuma izmantošanu.

Par: 8 (V. Zatlers, J. Dambis, A. Kalniņš, Ž. Zvaigzne, M. Stirna, J. Lange, R.Jansons, D. Bērziņš)

Pret: 0

Atturas: 0

**Padomes lēmums:**

Piekrist, ka Nacionālā kultūras mantojuma pārvalde saskaņo neizlietotā finansējuma izmantošanu.

**J. Lange** apliecina, kanodrošinās līguma izpildes kontroli, kā arī apsaimniekošanas līguma izpilde varētu būt viens no Aģentūras vadītāja novērtēšanas instrumentiem.

Diskusija par drošības jautājumiem Rīgas Brāļu kapos. Viens no risinājumiem varētu būt pašvaldības policijas iesaistīšana. J. Lange informē, ka pašvaldības policijai ir pārvietojamās kameras, ko varētu izmantot, tas gan ir īslaicīgs risinājums.

**Pēc diskusijas, Padome balso par:**

Piekrist, ka Rīgas pilsēta kopā ar Aģentūru risina drošības jautājumu Rīgas Brāļu kapos.

Par: 8 (V. Zatlers, J. Dambis, A. Kalniņš, Ž. Zvaigzne, M. Stirna, J. Lange, R.Jansons, D. Bērziņš)

Pret: 0

Atturas: 0

**Padomes lēmums:**

Piekrist, ka Rīgas pilsēta kopā ar Aģentūru risina drošības jautājumu Rīgas Brāļu kapos.

**3.**

**Informācija par Padomes sastāva atjaunošanas procesu.**

(Iesniedzējs: Nacionālā kultūras mantojuma pārvalde)

**V. Vīksna – Bārbale:** Pārvalde saņēmusi Ārlietu ministrijas vēstuli par Padomes pārstāvja nomaiņu. Šobrīd ir sagatavots Ministru kabineta rīkojuma projekts, kas ir saskaņošanas procesā Kultūras ministrijā. Ņemot vērā minēto informējam, ka tuvākajā laikā būs atjaunots Ministru kabineta rīkojums par Padomes sastāvu.

**V. Zatlers:** Kādreizējā Ārlietu ministrijas parstāve J. Trahimoviča bija protokola speciāliste un man bija doma, ka viņa varētu sagatavot Padomei visus ceremoniālos aprakstus, kas noteikti valsts protokolā. Līdz lūdz Ārlietu ministrijai deleģēt pārstāvi, kas būtu saistīts ar valsts protokola jautājumiem.

**R. Jansons** informē, kair saistīts ar šiem jautājumiem un lūgums ir izpildāms.

Sēdi slēdz pl.10.43

Sēdi vadīja: V. Zatlers

(paraksts\*)

Sēdi protokolēja: A. Levinska

 (paraksts\*)

\*Dokuments ir parakstīts ar drošu elektronisko parakstu un satur laika zīmogu